MT Il-Ġurnal Uffiċjali tal-Unjoni Ewropea L 89/92

It-testi oriġinali tan-NU/KEE biss għandhom effett legali skont id-dritt internazzjonali pubbliku. L-istatus u d-data tad-dħul fis-seħħ ta' dan ir-Regolament għandhom jiġu vverifikati fl-aħħar verżjoni tad-dokument tal-istatus tan-NU/KEE TRANS/WP.29/343, disponibbli fuq:

http://www.unece.org/trans/main/wp29/wp29wgs/wp29gen/wp29fdocstts.html

Ir-Regolament Nru 82 tal-Kummissjoni Ekonomika għall-Ewropa tan-Nazzjonijiet Uniti (NU/KEE) – Dispożizzjonijiet uniformi li jikkonċernaw l-approvazzjoni tal-fanali ta' quddiem tal-mopeds mgħammra b'fanali aloġeni bil-filament (FANALI HS2)

Li jinkorpora t-test validu kollu sa:

Serje ta’ emendi 01 – Data tad-dħul fis-seħħ: it-12 ta’ Settembru 2001

WERREJ

REGOLAMENT

1. Kamp ta' applikazzjoni

2. Definizzjoni ta’ “tip”

3. Applikazzjoni għall-approvazzjoni

4. Immarkar

5. Approvazzjoni

6. Speċifikazzjonijiet ġenerali

7. Speċifikazzjonijiet speċjali

8. Konformità tal-produzzjoni

9. Penali għan-nuqqas ta' konformità tal-produzzjoni

10. Modifika u estensjoni tal-approvazzjoni ta' tip ta' fanal ta' quddiem

11. Produzzjoni mwaqqfa għalkollox

12. Ismijiet u indirizzi ta' servizzi tekniċi responsabbli mit-twettiq tat-testijiet tal-approvazzjoni u tad-dipartimenti amministrattivi

13. Dispożizzjonijiet tranżitorji

ANNESSI

Anness 1 – Komunikazzjoni dwar l-approvazzjoni jew l-estensjoni jew iċ-ċaħda jew l-irtirar tal-approvazzjoni jew produzzjoni mwaqqfa għalkollox ta’ tip ta’ bozza ta’ quddiem skont ir-Regolament Nru 82

Anness 2 – Arranġamenti tal-marka tal-approvazzjoni

Anness 3 – Testijiet fotometriċi

Anness 4 – Kulur tad-Dawl Mormi

1. KAMP TA' APPLIKAZZJONI

Dan ir-Regolament japplika għall-approvazzjoni ta' fanali ta' quddiem mgħammra b'fanali aloġeni bil-filament (fanali HS2), li huma pprovduti bħala tagħmir għall-mopeds u l-vetturi meqjusa bħalhom.

2. DEFINIZZJONI TA' “TIP”

Il-fanali ta’ quddiem ta’ “tipi” differenti tfisser il-fanali ta’ quddiem li jvarjaw f’aspetti essenzjali bħal:

2.1. L-isem jew il-marka tal-fabbrika,

2.2. Il-karatteristiċi tas-sistema ottika,

2.3. L-inklużjoni jew l-eliminazzjoni ta' komponenti li kapaċi jbiddlu l-effetti ottiċi permezz ta' riflessjoni, refrazzjoni jew assorbiment. It-tibdil fil-kulur tar-raġġi mormija mill-fanali ta' quddiem li l-karatteristiċi l-oħra tagħhom ma jinbidlux ma jikkostitwixxix tibdil fit-tip tal-fanal ta' quddiem. Dawn il-fanali ta' quddiem għandhom jingħataw l-istess numru tal-approvazzjoni.

3. APPLIKAZZJONI GĦALL-APPROVAZZJONI

3.1. L-applikazzjoni għall-approvazzjoni għandha titressaq mid-detentur tal-isem jew tal-marka kummerċjali jew mir-rappreżentant tiegħu akkreditat kif xieraq.

3.2. Kwalunkwe applikazzjoni għall-approvazzjoni għandu jkollha magħha: 3.2.1 Tliet kopji tad-disinn, iddettaljat biżżejjed li jippermetti l-identifikazzjoni tat-tip (ara l-paragrafi 4.2 u 5.3) u juri sezzjoni trasversali (vertikali) u elevazzjoni minn quddiem tal-fanal ta' quddiem, bid-dettalji tal-iskanalaturi tal-lenti, jekk ikun hemm, 3.2.2 Deskrizzjoni teknika qasira, 3.2.3 Kampjuni, kif ġej: 3.2.3.1 Żewġ kampjuni b'lentijiet mingħajr kulur, 3.2.3.2 Għall-ittestjar ta' filtru kkulurit jew skrin ikkulurit (jew ta' lenti kkulurita): żewġ kampjuni.

3.3. L-awtorità kompetenti għandha tivverifika l-eżistenza ta' arranġamenti sodisfaċenti sabiex ikunu żgurati kontrolli effettivi tal-konformità tal-produzzjoni qabel ma tingħata l-approvazzjoni tat-tip.

4. IMMARKAR (1)

4.1. Il-fanali ta' quddiem ippreżentati għall-approvazzjoni għandhom juru l-isem kummerċjali jew it-trejdmark tal-applikant, u dan l-immarkar għandu jkun leġibbli b'mod ċar u ma jkunx jista’ jitħassar.

4.2. Għandhom jitħallew spazji ta' daqs kbir biżżejjed li fih toqgħod il-marka tal-approvazzjoni kemm fuq il-lenti kif ukoll fuq l-unità ewlenija (1) ta' kull fanal ta' quddiem, u dawn l-ispazji għandhom jintwerew fuq id-disinji msemmija fil-paragrafu 3.3.1 ta' hawn fuq.

5. APPROVAZZJONI

5.1. Jekk il-kampjuni kollha ta’ tip ta’ fanal ta’ quddiem li jiġu ppreżentati skont il-paragrafu 3.3.3 ta' hawn fuq jissodisfaw ir-rekwiżiti ta’ dan ir-Regolament, l-approvazzjoni għandha tingħata.

5.2. Għandu jiġi assenjat numru tal-approvazzjoni għal kull tip approvat. L-ewwel żewġ figuri tiegħu (bħalissa 00 għar-Regolament fil-forma oriġinali tiegħu) għandhom jindikaw is-serje ta' emendi li tinkorpora l-aktar emendi tekniċi maġġuri riċenti li saru lir-Regolament meta nħarġet l-approvazzjoni. In-numru li jiġi assenjat b'dan il-mod ma għandux jiġi assenjat mill-istess Parti Kontraenti għal xi tip ieħor approvat ta' fanal ta' quddiem kopert b'dan ir-Regolament (2).

5.3. In-notifika tal-approvazzjoni jew l-estensjoni jew iċ-ċaħda tal-approvazzjoni ta' tip ta' fanal ta' quddiem skont dan ir-Regolament għandha tintbagħat lill-Partijiet tal-Ftehim tal-1958 li japplikaw dan ir-Regolament, permezz ta' formola li tikkonforma mal-mudell fl-Anness 1 ta' dan ir-Regolament.

5.4 Fuq kull fanal ta' quddiem li jikkonforma ma’ tip approvat skont dan ir-Regolament, fl-ispazji msemmija fil-paragrafu 4.2 hawn fuq, minbarra l-immarkar previst fil-paragrafu 4.1 hawn fuq, għandha titqiegħed marka ta’ approvazzjoni internazzjonali (3) li tikkonsisti fi: 5.4.1 Ċirku madwar l-ittra “E” segwit min-numru li jiddistingwi l-pajjiż li ta l-approvazzjoni (4); 5.4.2 In-numru tal-approvazzjoni.

5.5. L-immarkar tal-approvazzjoni msemmi fil-paragrafu 5.4 hawn fuq għandu jkun leġibbli b’mod ċar u ma jkunx jista’ jitħassar.

5.6. L-Anness 2 ta' dan ir-Regolament jagħti eżempji tal-arranġament tal-marki tal-approvazzjoni msemmija hawn fuq.

6. SPEĊIFIKAZZJONIJIET ĠENERALI

6.1. Kull kampjun għandu jikkonforma mal-ispeċifikazzjonijiet stabbiliti fil-paragrafu 7 hawn taħt.

6.2. Il-fanali ta' quddiem għandhom ikunu ddisinjati u magħmula b’tali mod li waqt l-użu normali, minkejja l-vibrazzjoni li jistgħu jkunu soġġetti għaliha, jibqa’ jiġi żgurat it-tħaddim sodisfaċenti tagħhom u ma jitilfux il-karatteristiċi stipulati b’dan ir-Regolament.

6.3. Il-komponenti li permezz tagħhom il-bozza aloġena titwaħħal mar-riflettur għandhom ikunu magħmula b'tali mod li, anki fid-dlam, il-bozza aloġena ma tista' tiġi mwaħħla f'ebda pożizzjoni ħlief fil-pożizzjoni t-tajba.

7. SPEĊIFIKAZZJONIJIET SPEĊJALI

7.1. Il-pożizzjoni t-tajba tal-lenti fir-rigward tas-sistema ottika għandha tkun immarkatab'mod ċar u mblokkata milli ddur.

7.2. Għall-kejl tal-illuminazzjoni li jagħtu l-fanali ta' quddiem, għandhom jintużaw skrin tal-kejl kif deskritt fl-Anness 3 ta' dan ir-Regolament u fanal aloġenu bil-filament standard li jkollu bozza lixxa u mhux ikkulurita skont il-Kategorija HS2 tar-Regolament Nru 37. Il-fanal aloġenu bil-filament standard għandu jiġi aġġustat għall-fluss ta’ luminożità ta' referenza applikabbli skont il-valuri stipulati għal dawn il-fanali fir-Regolament 37, għal vultaġġ nominali ta' sitt volts. Ir-raġġ tal-passaġġ għandu jkollu profil ta' limitu (cutoff) definit biżżejjed li bl-għajnuna tiegħu jkun possibbli mmirar sodisfaċenti.

7.3 Il-profil ta' limitu għandu jkun dritt u orizzontali kemm jista' jkun fuq tul orizzontali ta' mill-inqas ± 2,250 mm mkejjel f'distanza ta' 25 m. Meta mmirati (5) skont l-Anness 3, il-fanali ta' quddiem għandhom jissodisfaw ir-rekwiżiti speċifikati fih.

7.4. Id-disinn tar-raġġ ma għandux ikollu varjazzjonijiet laterali li jnaqqsu l-viżibbiltà tajba.

7.5. Il-valuri tal-illuminazzjoni tal-iskrin għandhom jitkejlu permezz ta’ fotoreċettur, li l-erja effettiva tiegħu għandha toqgħod fi kwadru bi ġnub ta’ 65 mm.

8. KONFORMITÀ TAL-PRODUZZJONI

8.1. Kull fanal ta' quddiem li jkollu l-marka tal-approvazzjoni kif stipulat skont dan ir-Regolament għandu jkun konformi mat-tip approvat u r-rekwiżiti ta' dan ir-Regolament.

8.2. Madankollu, fil-każ ta’ apparat li jintgħażel b'mod aleatorju mill-produzzjoni tas-serje, ir-rekwiżiti li jikkonċernaw l-intensità massima u l-intensità minima tad-dawl mitfugħ (imkejjel b’fanal aloġenu standard kif imsemmi fil-paragrafu 7.2 ta' hawn fuq) għandhom ikunu minn tal-anqas 80 % tal-valuri minimi u m’għandhomx jeċċedu 120 % tal-valuri massimi speċifkati fl-Anness 3.

9. PENALI GĦAN-NUQQAS TA’ KONFORMITÀ TAL-PRODUZZJONI

9.1. L-approvazzjoni mogħtija fir-rigward tat-tip ta' fanal ta' quddiem skont dan ir-Regolament tista' tiġi rtirata jekk ma jintlaħqux ir-rekwiżiti stipulati hawn fuq.

9.2. Jekk Parti Kontraenti għall-Ftehim li tapplika dan ir-Regolament tirtira approvazzjoni li tkun tat qabel, din għandha minnufih tgħarraf b'dan lill-Partijiet Kontraenti l-oħra li japplikaw dan ir-Regolament, permezz ta' formola ta' komunikazzjoni konformi mal-mudell fl-Anness 1 ta' dan ir-Regolament.

10. MODIFIKA U ESTENSJONI TAL-APPROVAZZJONI TAT-TIP TA’ FANAL TA' QUDDIEM

10.1. Kull modifika tat-tip ta’ fanal ta' quddiem għandha tkun innotifikata lid-dipartimenti amministrattivi li approvaw it-tip ta’ fanal ta' quddiem. Id-Dipartiment imbagħad jista’ jew: 10.1.1 Iqis li mhux probabbli li l-modifiki li saru se jkollhom effett negattiv notevoli u li fi kwalunkwe każ il-fanal ta' quddiem xorta huwa konformi mar-rekwiżiti; jew 10.1.2 Jitlob rapport ieħor tat-testijiet mis-servizz tekniku responsabbli mit-twettiq tat-testijiet.

10.2. Il-konferma jew iċ-ċaħda ta' approvazzjoni, li tkun tispeċifika l-bidliet, għandha tkun komunikata skont il-proċedura speċifikata fil-paragrafu 5.3 ta' hawn fuq lill-Partijiet għall-Ftehim li japplikaw dan ir-Regolament.

10.3. L-awtorità kompetenti li toħroġ l-estensjoni ta’ approvazzjoni għandha tagħti numru ta’ serje għal estensjoni bħal din u tgħarraf dan lill-Partijiet l-oħra għall-Ftehim tal-1958 li japplikaw dan ir-Regolament permezz ta’ formula ta’ komunikazzjoni li taqbel mal-mudell fl-Anness 1 ta’ dan ir-Regolament.

11. PRODUZZJONI IMWAQQFA GĦALKOLLOX

Jekk id-detentur tal-approvazzjoni jieqaf kompletament milli jimmanifattura tip ta’ fanal ta’ quddiem approvat skont dan ir-Regolament, għandu jinforma b’dan lill-awtorità li tkun tat l-approvazzjoni. Malli tirċevi l-komunikazzjoni rilevanti, dik l-awtorità għandha tgħarraf b'dan lill-Partijiet l-oħra għall-Ftehim tal-1958 li japplikaw dan ir-Regolament permezz ta' formola ta' komunikazzjoni konformi mal-mudell fl-Anness 1 ta' dan ir-Regolament.

12. ISMIJIET U INDIRIZZI TA' SERVIZZI TEKNIĊI RESPONSABBLI MIT-TWETTIQ TAT-TESTIJIET TAL-APPROVAZZJONI U TAD-DIPARTIMENTI AMMINISTRATTIVI

Il-Partijiet għall-Ftehim tal-1958 li japplikaw dan ir-Regolament għandhom jikkomunikaw lis-Segretarjat tan-Nazzjonijiet Uniti l-ismijiet u l-indirizzi tas-servizzi tekniċi responsabbli mit-twettiq tat-testijiet tal-approvazzjoni u tad-dipartimenti amministrattivi li jagħtu l-approvazzjoni u li għandhom jintbagħtulhom il-formoli li jiċċertifikaw l-approvazzjoni jew l-estensjoni jew iċ-ċaħda jew l-irtirar ta' approvazzjoni, maħruġa f'pajjiżi oħra.

13. DISPOŻIZZJONIJIET TRANŻITORJI

13.1. Sa minn sitt xhur wara d-data uffiċjali tad-dħul fis-seħħ tar-Regolament Nru 113, il-Partijiet Kontraenti li japplikaw dan ir-Regolament għandhom jieqfu jagħtu approvazzjonijiet ECE skont dan ir-Regolament.

13.2. Il-Partijiet Kontraenti li japplikaw dan ir-Regolament m’għandhomx jirrifjutaw li jagħtu estensjonijiet ta’ approvazzjoni għas-serje ta' emendi 01 jew għall-verżjoni oriġinali ta' dan ir-Regolament.

13.3. Approvazzjonijiet mogħtija skont dan ir-Regolament qabel id-data tad-dħul fis-seħħ tar-Regolament Nru 113 u l-estensjonijiet kollha ta’ approvazzjonijiet, inklużi dawk għall-verżjoni oriġinali ta' dan ir-Regolament mogħtija sussegwentement, għandhom jibqgħu validi indefinittivament.

13.4. Partijiet Kontraenti li japplikaw dan ir-Regolament għandhom ikomplu joħorġu approvazzjonijiet għal fanali ta' quddiem fuq il-bażi tas-serje ta’ emendi 01 jew tal-verżjoni oriġinali ta' dan ir-Regolament, sakemm il-fanali ta' quddiem huma maħsuba bħala sostituti biex jitwaħħlu fuq vetturi li qed jintużaw.

13.5. Sa mid-data uffiċjali tad-dħul fis-seħħ tar-Regolament Nru 113, l-ebda Parti Kontraenti li tapplika dan ir-Regolament ma għandha tipprojbixxi t-twaħħil ta' fanal ta' quddiem fuq tip ta' vettura ġdida li jkun approvat skont ir-Regolament Nru 113.

13.6. Il-Partijiet Kontraenti li japplikaw dan ir-Regolament għandhom ikomplu jippermettu t-twaħħil fuq tip ta' vettura jew vettura ta' fanal ta' quddiem approvat skont dan ir-Regolament.

13.7. Il-Partijiet Kontraenti li japplikaw dan ir-Regolament għandhom ikomplu jippermettu t-twaħħil jew l-użu fuq vettura li qed tintuża ta' fanal ta' quddiem approvat skont dan ir-Regolament fil-verżjoni oriġinali tiegħu, sakemm il-fanal ta' quddiem huwa intiż għas-sostituzzjoni.

(1) Jekk il-lenti ma tistax tiġi sseparata mill-unità ewlenija, il-provvediment ta' spazju bħal dan fuq il-lenti għandu jkun suffiċjenti.

(2) It-tibdil fil-kulur tar-raġġi mormija mill-fanali ta' quddiem li l-karatteristiċi l-oħra tagħhom ma jinbidlux ma jikkostitwixxix tibdil fit-tip tal-fanal ta' quddiem. Dawn il-fanali ta' quddiem għandhom jingħataw l-istess numru tal-approvazzjoni (ara l-paragrafu 2.3).

(3) F'każ li tipi differenti ta' fanali ta' quddiem ikollhom lenti identika jew riflettur identiku, il-lenti jew ir-riflettur jista' jkollhom id-diversi marki tal-approvazzjoni ta' dawn it-tipi ta' fanali ta' quddiem, bil-kundizzjoni li n-numru tal-approvazzjoni li jingħata għat-tip speċifiku ppreżentat jista' jiġi identifikat mingħajr ambigwità.

(4) In-numri li jiddistingwu l-Partijiet Kontraenti għall-Ftehim tal-1958 huma riprodotti fl-Anness 3 għall-Consolidated Resolution on the Construction of Vehicles (R.E.3), dokument TRANS/WP.29/78/Rev.2/Amend.1.

(5) L-angolu vertikali tal-fanal ta' quddiem għandu jkun jista' jiġi aġġustat.

ANNESS 1 KOMUNIKAZZJONI (Format Massimu: A4 (210 × 297 mm)) Test ta 'immaġni maħruġa minn: Isem l-amministrazzjoni li tikkonċerna (2): APPROVAZZJONI MOGĦTIJA APPROVAZZJONI ESTIŻA APPROVAZZJONI MIĊĦUDA APPROVAZZJONI RTIRATA PRODUZZJONI MWAQQFA GĦAL KOLLOX ta’ tip ta’ fanal ta’ quddiem skont ir-Regolament Nru 82. In-Nru tal-approvazzjoni … In-Nru tal-estensjoni … 1. It-tip tal-fanal ta' quddiem … 2. Il-fanal ta' quddiem jitfa', b'bozza mhux ikkulurita, raġġ bla kulur/raġġ isfar selettiv (2) 3. L-isem jew il-marka kummerċjali … 4. L-isem u l-indirizz tal-manifattur … 5. Jekk applikabbli, l-isem u l-indirizz tar-rappreżentant tal-manifattur … 6. Imressaq għall-approvazzjoni fi … 7. Is-servizz tekniku responsabbli mit-twettiq tat-testijiet tal-approvazzjoni … 8. Id-data tar-rapport maħruġ minn dak is-servizz … 9. In-numru tar-rapport maħruġ minn dak is-servizz … 10. L-approvazzjoni hija mogħtija/miċħuda/estiża/irtirata (2) … 11. Post: … 12. Data: … 13. Firma: … 14. Id-disinn Nru … mehmuż, bin-numru tal-approvazzjoni, juri l-fanal ta' quddiem. 15. Il-lista ta’ dokumenti mibgħuta lis-servizz amministrattiv li jkun ħareġ l-approvazzjoni u li hija disponibbli jekk tiġi mitluba, hija annessa ma’ din il-komunikazzjoni. (1) In-numru li jiddistingwi l-pajjiż li ta/estenda/ċaħħad/irtira l-approvazzjoni (ara d-dispożizzjonijiet għall-approvazzjoni fir-Regolament). (2) Aqta’ dak li ma japplikax.

ANNESS 2 L-ARRANĠAMENT TAL-MARKA TAL-APPROVAZZJONI Il-fanal ta' quddiem bil-marka tal-approvazzjoni li tidher hawn fuq ġie approvat fil-Pajjiżi l-Baxxi (E4) skont ir-Regolament Nru 82 taħt in-numru ta’ approvazzjoni 00243 L-ewwel żewġ figuri tan-numru tal-approvazzjoni juru li l-approvazzjoni ngħatat skont ir-rekwiżiti ta' dan ir-Regolament fil-forma oriġinali tiegħu.

ANNESS 3 TESTIJIET FOTOMETRIĊI 1. Għall-kejl, l-iskrin tal-kejl għandu jkun qiegħed f'distanza ta' 25 m quddiem il-fanal ta' quddiem u f'angolu perpendikulari mal-linja li tgħaqqad il-filament tal-fanal u l-punt HV; il-linja HH għandha tkun orizzontali. 2. Lateralment, il-fanal ta' quddiem għandu jkun immirat b'mod li ċ-ċentru tar-raġġ ikun fuq il-linja vertikali VV. 3. Vertikalment, il-fanal ta' quddiem għandu jkun immirat b'mod li l-profil ta' limitu ("cutoff") ikun f'pożizzjoni 250 mm taħt il-linja HH. Dan għandu jkun kemm jista' jkun orizzontali. 4. Il-fanal ta' quddiem, meta jkun immirat skont il-paragrafi 2 u 3 ta' hawn fuq, għandu jissodisfa dawn il-kundizjonijiet: Il-punt tal-kejl Illuminazzjoni E/Lux Kwalunkwe punt fuq u 'l fuq mil-linja HH ≤ 0,7 Kwalunkwe punt fuq il-linja 35L-35R għajr 35V ≥ 1 Il-punt 35V ≥ 2 Kwalunkwe punt fuq il-linja 25L-25R ≥ 2 Kwalunkwe punt fuq il-linja 15L125R ≥ 0,5 5. L-iskrin tal-kejl